b'\n_START_ARTICLE_\nParasimpatomimetik\n_START_PARAGRAPH_\nP\xc3\xa1rasimpatomim\xc3\xa9tik je u\xc4\x8dinkovina, ki deluje kot agonist na holinergi\xc4\x8dnih receptorjih v parasimpati\xc4\x8dnem \xc5\xbeiv\xc4\x8devju. Imenujejo jih tudi holinergiki, po acetilholinu, ki deluje kot \xc5\xbeiv\xc4\x8dni prena\xc5\xa1alec v parasimpati\xc4\x8dnem \xc5\xbeiv\xc4\x8devju. Parasimpatomimetiki lahko delujejo na razli\xc4\x8dne na\xc4\x8dine, in sicer lahko delujejo neposredno s spodbujanjem muskarinskih ali nikotinskih receptorjev ali posredno z zaviranjem delovanja holinesteraze, spodbujanjem spro\xc5\xa1\xc4\x8danja acetilholina ipd. V\xc4\x8dasih se izraz parasimpatomimetik uporablja kot sopomenka kar samo za muskarinske agoniste, saj se muskarinski receptorji vpletajo predvsem v parasimpati\xc4\x8dne funkcije, medtem ko nikotinski receptorji poleg stimulacije postganglijskih nevronov v parasimpati\xc4\x8dnem \xc5\xbeiv\xc4\x8devju povzro\xc4\x8dajo tudi stimulacijo simpati\xc4\x8dnih postganglijskih nevronov.\n_START_SECTION_\nPrimeri u\xc4\x8dinkovin in uporabe\n_START_PARAGRAPH_\nMuskarin, pilokarpin in arekolin so parasimpatomimeti\xc4\x8dni alkaloidi, pridobljeni iz rastlin. Pilokarpin je delni agonist in je najbolj u\xc4\x8dinkovit parasimpatomimetik pri zdravljenju glavkoma, ki je poglavitna indikacija za uporabo parasimpatomimetikov. Karbahol in metaholin sta sintezni u\xc4\x8dinkovini, ki se uporabljata v eksperimentalne namene, nimata pa klini\xc4\x8dne uporabe. Betanehol je hibrid karbahola in metaholina in se v kliniki uporablja redko, zlasti pa za izpraznjenje se\xc4\x8dnega mehurja ali za pospe\xc5\xa1evanje peristaltike.'